정조 8년
副提學朴祐源疏曰。伏以。泰運新回於建寅。茀祿滋至。祀典親擧於上辛。鑾輿穩返。慶忭之忱。曷有其極。仍伏念。臣今日所叨之職。臣何嘗自期於夢寐。世豈或以此而擬議哉。顧臣家本單寒。人又譾劣。百無一長。最居人下。猥荷天地之仁。偏沾雨露之私。邇來六七年間。輥到次月之班。殊榮異渥。蒙被無極。華貫顯銜。揚歷殆遍。涯分已溢。報答無階。負乘之懼。過福之災。居常懍惕。若隕淵谷。不意玉署長官之命。又下銀臺伴直之日。臣於是。惝怳驚顧。蓋不知攸措。噫。經幄淸選。長席尤別。苟非言議學識。爲一世所推者。莫宜居之。歷數前後。豈有如臣愚懵而濫與是選者哉。況今聖學高明。文敎丕暢。此時此任。尤宜愼簡。而以臣魯莽。忽被擸掇。裒然爲諸學士之首。其爲玷名器而累聖簡。誠非細故也。左右思量。承膺無路。略入文字。仰暴衷懇。伏乞聖慈。俯垂鑑諒。亟命鐫改。以重公器。以安私分。不勝幸甚。臣雖不敢以見職自居。而河海之恩。浹在肌髓。塵刹之報。願結衷情。略效一得之見。仰瀆九重之聽。惟殿下垂察焉。顧今三陽開泰。八域顒祝者。卽我元子宮封冊大禮也。臣忝叨邇列。仰覩睿質。岐嶷之姿漸就。若干之尺益長。沖年德容。儼然有溫文之象。及此履端之節。早決豫建之策。實是吾東方億萬年無疆之休。縟禮之早擧。竊不勝攢手祈祝之至。仍伏念蒙養。乃聖人之功。早諭。卽明王之法。今玆輔養之廳已設。春桂之僚將簡。胄筵導迪美擧。皆延頸以待。而若其左右誘掖。朝夕薰陶之方。亶在我殿下以身爲敎。臣竊伏惟我殿下日用云爲。動合禮經。臨事而有安行之德。發言而有自然之則。以至一動一靜。無非可以爲敎者。則當此知思漸開之日。自有居常觀法之效。精一之授。燕翼之貽。默存於涵養游泳之中。曷不休哉。臣竊伏𦗬我殿下涓燕濩蠖之中。恒對經籍。孜孜勉勉。允符周文緝熙之工。而獨於三晝講筵。作輟無常。寶鑑一部。尙未訖工。玉堂諸員。便作冗官。此蓋由於進講之臣。才識膚淺。不足以仰裨顧問故也。而法筵體重。不可以無所裨益。仍以停輟。況今雷肆講席。不久將設。則在殿下躬率之方。宜先頻開經筵。日接儒臣。討論古今。講究得失。使我元子。有所觀感。則豈不盛哉。且伏念。招延儒者。自是治世之美規。而猗我列聖朝崇儒重道之德。逈出千古。旌招禮羅。常若不及。此豈非我殿下所可監法者乎。近日以來。林下窮經之士。巖穴獨善之人。絶無聞焉。搜剔遺逸之敎。前後屢降。而尙未見茅茹彙征之美。世果無其人而然乎。何其寥寥若是也。十室之邑。必有忠信。千里封域之內。聖朝作成之化。亦豈無一箇儒者乎。特致之未得其道而然也。近者相能諸賊。始假山林之名。終作凶逆之魁。自是以後。抄選之稱。爲一世忌諱。雖稍有實踐者。不欲以儒者自居。搢紳章甫之間。亦以此爲譏嘲之資。此不幾於因噎而廢食乎。當此妙簡宮僚之日。政宜廣延譽髦。旁招俊彦。离筵輔翊之方。講肆開導之功。使之委任責成。則其所資益。亦豈少也哉。伏願殿下。深留聖意焉。於休今年卽唐堯出治之元年。我聖祖御極之舊甲也。以殿下法堯法祖之聖念。其必惕然興感。慨然奮發。思欲挽回至治。丕闡前烈。此正我東方大有爲之一機會也。臣竊伏念。我殿下。天資卓邁古今。聖學掩貫天人。憂勤庶政而昃食未遑。洞晢萬理而治具畢張。猗歟盛矣。宜其化軼唐虞。俗躋熙皞。而八年光御。治不徯志。懲討不嚴而隄防漸壞。言路久塞而習俗轉渝。紀綱不立。庶事有委靡之歎。規模未定。朝象有泮換之慮。躬行節儉而奢侈之風日盛。政先激揚而貪墨之徒不息。朱夫子所謂一毛一髮。無不受病者。政爲今日道也。其所矯捄之策。振勵之方。特一殿下轉移間事耳。臣請不揆僭妄而條陳之。夫治國之要。專係於政刑。政刑者。人主所以懲僭討亂之一大柄也。今此合辭中諸賊。實是天討之不可緩。王法之不可容者。而上下相持。一味玩愒。臣待罪南藩。三載還朝。則前啓成古紙。新逆又復層生。三尺未伸。群情愈憤。古今天下。寧有如許國體乎。向因臺臣之久不詣臺。殿下屢降嚴旨。以不誠責之。今日臺臣。果有不誠之罪。而殿下旣知其不誠。又復一向靳持。使此元惡大憝。尙官天誅。臣愚死罪。竊以爲。殿下所以應之者。亦欠誠實底道也。以此之故。義理益晦。堤防漸弛。凶徒逆孼。隱然希覬。人無鸇逐之志。朝有豕蹢之憂。國是不明。民志靡定。有識之寒心。爲如何哉。伏願殿下。淵然深思。赫然奮發。亟從三司之請。以伸懲討。以嚴堤防焉。噫。言路之通塞。有國之汚隆。係焉。我殿下臨御以來。捄助之誠。容諫之德。卓越百王。屢下十行係綸。至及八方韋布。雖有狂忘之言。猥屑之章。涵容假貸。未嘗有以言獲罪者。宜其嘉謨日登。遠猶辰告。而挽近以來。含默成風。朝陽之鳳。已矣莫聞。霜臺之烏。寂然久噤。間或因應旨言事。不過以草草陳腐之談。黽勉塞責而止。事過之後。竝與官師之規而絶不聞焉。甚之於父兄之所詔敎。師友之所規勉。必以含默爲第一義。此豈盛世之美事乎。夫求言則易而用言實難。容諫則易而從諫尤難。雖有讜直之言。苟無採用之實。則孰肯有懷必陳。隨事盡言乎。伏願殿下。益恢舍己之量。克盡納諫之道。凡於引接言官之際。毋徒假借顔色。必要實心採納。則罔伏之美。弗咈之德。其將匹休於三古矣。噫。紀綱者。卽有國出治之大本也。殿下卽阼以後。每以立綱振紀。爲第一急務。勤勵之治。不懈於厦氈。董飭之諭。屢形於綸綍。而人心世道。駸駸然日趨於委靡之域。頹惰成習。姑息爲事。象魏之懸。未見信於民庶。關和之典。或有時而低昂。典則。卽欽恤之聖德。而外邑或多不遵。糶糴。有分留之成法。而猾吏間有作奸。筵席體貌。有等截嚴。而勦說紛杳。全欠敬愼之儀。禁門跟隨。自有定制。而帶隷攔入。殊無肅淸之象。以至百隷怠慢。庶務叢脞。國計擔閣一邊。身謀惟懷自保。致使至尊。獨憂於上。諸路民憂。未甘乙丙之枕。萬機酬接。徒貽宵旰之勞。古人所謂有君無臣之歎。政謂此也。天下之事。有末必有本。夫所謂紀綱者。不可以法禁可張。不可以言語取辦。人主一心。爲萬化之本。人主之心。一出於公。則在下者。不敢售循私之風。人主之心。一出於實。則在下者。自然祛虛僞之習。綱擧而目張。表端而影正矣。董子所謂正心以正朝廷者。卽此意也。詩不云乎。勉勉我王。紀綱四方。惟殿下懋哉。噫。有國家。必有規模。三代質文。自有三代之規模。漢高之寬大。宋祖之仁厚。各有一代之規模。至於我朝。聖神相承。金科玉條。燦然備具。自成我家之規模。而因事制權。隨時酌宜者。亦不無損益之義。猗。我殿下。粵自御極之初。每以立規模爲先。而因循至今。尙無一定之規模。悠悠泛泛。苟幸無事。廊廟之上。訏謨莫聞。而徒懷逡巡之心。銓衡之地。資歷徒循而未有甄別之實。各司則以循例坐起爲擧職。藩任則以期會簿書爲能事。骩骳成習。恬嬉度日。朝著少寅協之美。時象有泮換之慮。瞻顧在心。趨向迷方。殊無聚精會神底意思。世道之憂。庸有極哉。臣竊以爲殿下所以彌綸範圍者。猶未得其要領。故今日許多弊源。皆由於此。苟欲矯捄則莫若先立規模。規模之立。亶在我殿下建立表準。囿一世於大中至正之域。惟殿下念哉。噫。崇儉約而祛奢汰。卽千古帝王之盛節也。臣忝在近密。仰覩我殿下燕閑居處之時。衣服飮食之節。短欀窄軒。樸陋太甚。毛茵蒲席。渝弊不改。衣則屛紬錦之華。饌不過數三之品。雖大禹菲衣惡食之德。何以加此。庶幾上行下效。俗尙淳素之風。士恥侈靡之習。而近年以來。奢汰轉甚。搢紳朝士之第宅車服。競尙華鮮。閭巷賤隷之衣食器用。殆無限節。侈溢之俗。至於此極。財用之費。尤無可言。國儲之不敷。民力之漸竭。安知不弊源之在此乎。噫。由奢入儉。卽古人所難。移風易俗。非一朝之故。顧今許多時弊。專由於文勝。彬蔚之風。非不美矣。繁縟之節。反爲害焉。殿下雖躬先克儉。爲萬民極。苟不能祛文弊。則將無以革奢風矣。實者。文之對也。捄文之方。無過於實。伏願殿下。以祛文務實四字。爲崇儉革奢之本焉。噫。懲貪勵廉。實是王政之最先務。一自我殿下御極以後。激濁是先。貪墨之類。多被顯罰。守宰之臣。望風知懼。宜其習俗丕變。饕餮咸懲。而士夫之廉恥都喪。外邑之誅求無節。一經腴窠。善於肥己者。人皆詡之以才具。屢佩州紱。短於營私者。世或目之以庸拙。此實淸朝之大羞恥也。噫。古人有言曰。誅十貪吏。不如奬一廉吏。懲貪之本。實在於奬廉。廉謹之被選。淸白之錄後。卽我朝美事。而近年以來。此規不行。大政飭勵之敎。徒歸文具。璽書褒美之典。亦未多見。雖齊鼎歲膏。周墨日施。其於懲貪之道。猶層末節。伏願殿下。克盡奬廉之方。以爲懲惡之本焉。答曰。省疏具悉。所陳諸條。不啻千百言。而上自衮躬。下逮朝家。盛道對症之劑。此近來論思之地所未聞者。甚可嘉歎。當體念。卿其勿辭。從速察職。